આ બધી બાબતો મારા માઇન્ડમાં આવતી રહેતી હતી. કેમ કે, જે વ્યક્તિ મરી ગયો અને જેણે હત્યા કરી એ બંને વ્યક્તિના જીવનમાં એ સમયે શું બની રહ્યું હતું એનો એક સાથે અંદાજ લગાવવાની કોશિશ કરતો હતો. એ પછી અચાનક મને વિચાર આવ્યો કે, આ ગેંગસ્ટર્સ વિશે આપણે ત્યારે જ સાંભળીએ છીએ કે જ્યારે તેઓ હત્યા કરે છે કે પછી મરી જાય છે. જોકે, એ બંને વચ્ચે તેઓ શું કરતા હશે? મને સૌપ્રથમ એ વિચાર આવ્યો હતો. આખરે એનું પરિણામ ‘સત્યા' આવ્યું હતું. મારા માઇન્ડમાં એ વિચારો ચાલતા રહેતા હતા ત્યારે મેં ‘ધ ટાઇમ્સ ઓફ ઇન્ડિયા'માં ધરપકડ કરાયેલા ગેંગસ્ટર્સના કેટલાક ફોટોગ્રાફ્સ જોયા હતા. તેમના માથા કાળાં કપડાંથી ઢાંકેલા હતા. તેમના પાતળા હાથ અને મોટા ભાગે પાતળું બોડી જોઈને ખ્યાલ આવ્યો હતો કે, બોલિવૂડ બેડ ગાય્ઝને રજૂ કરે છે એવા તેઓ બિલકુલ નથી. તેઓ બીજા સામાન્ય લોકો જેવા જ છે. રસ્તા પર ચાલતી વ્યક્તિ પણ ગેંગસ્ટર હોય શકે છે. તમારી બાજુમાં રહેતી વ્યક્તિ પણ ગેંગસ્ટર હોય શકે છે. મૂળ વાત જ એ છે કે, તેમણે સમાજમાં મિક્સ થવું પડે છે અને સામાન્ય લોકોની જેમ જ દેખાવવું પડે છે. જેથી તેઓ ગુપ્ત રીતે કામ કરી શકે. ઓશિવારામાં 14માં માળે રહેતા મારા એક ફ્રેન્ડે એક ઘટના વિશે મને જણાવ્યું હતું.